作者:李隆基
標題:春臺望
內容:暇景屬三春，高臺聊四望。目極千里際，山川一何壯。太華見重巖，終南分疊嶂。郊原紛綺錯，參差多異狀。佳氣滿通溝，遲步入綺樓。初鶯一一鳴紅樹，歸雁雙雙去綠洲。太液池中下黃鶴，昆明水上映牽牛。聞道漢家全盛日，別館離宮趣非一。甘泉逶迤亙明光，五柞連延接未央。周廬徼道縱橫轉，飛閣回軒左右長。須唸作勞居者逸，勿言我後焉能恤。為想雄豪壯柏梁，何如儉陋卑茅室。陽烏黯黯向山沉，夕鳥喧喧入上林。薄暮賞餘回步輦，還念中人罷百金。